《南留店》
清代·李长霞

烈烈北风凉，摇摇镫烛光。旅愁不能寐，耿耿寒夜长。

小女衣裳薄，辗转依我旁。问我今何之，去去将何方。

闻此感予怀，泪下忽沾裳。往昔忆慈亲，恨不居共乡。

今日行且近，反觉意徬徨。有家知怀土，无家将焉伤。

起看月在户，回视月在床。松楸日云远，何以慰蒸尝。

作者简介：李长霞，字德霄，掖县人。胶州诸生柯蘅室。有《锜斋诗集》。